### Resumé

En privat lodsejer har anmodet om at få udarbejdet en lokalplan for et område syd for [adresse] i Nr. Frederikke Holm. Formålet med lokalplanen er at give mulighed for opførelse af ca. 20 rækkehuse og kompaktparceller i en og to etager.

Forslaget til lokalplanen har været i offentlig høring i 4 uger fra 13. september til 11. oktober 2024. I denne periode er der indkommet 3 indsigelser. Indsigelserne har ikke givet anledning til at anbefale ændringer i lokalplanen.

### Sagsfremstilling

![Kort over lokalplanområdet](data:image/jpeg;base64...)

*Figur 1: Kort over lokalplanområdet*

*![Fremtidig udnyttelse af lokalplanområdet](data:image/jpeg;base64...)*

*Figur 2: Fremtidig udnyttelse af lokalplanområdet*

#### Planens historik

Teknisk udvalg besluttede på mødet 19. marts 2024, pkt. nr. 77, at igangsætte udarbejdelse af lokalplan nr. 1418.

Byrådet besluttede på mødet 11. september 2024, pkt. nr. 174, at sende lokalplanen i offentlig høring.

Lokalplanen har været i offentlig høring fra den 13. september til den 11. oktober 2024.

#### Indsigelser/bemærkninger og ændringer af lokalplanen

Der er indkommet 3 bemærkninger/indsigelser. Bemærkningerne handler primært om ting, der enten allerede er reguleret i lokalplanen eller ikke kan reguleres i lokalplanen. Derudover er der kommet én indsigelse omkring muligheden for at bygge i to etager i et delområde.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

Teknik & Miljø anbefaler, at plangrundlaget ikke ændres.

#### Overtagelsespligt/Frafaldserklæring

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Der er foretaget en bæredygtigheds vurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Inden for hovedområdet miljø er der arbejdet med en del bæredygtige tiltag. Eksisterende, ældre beplantningsbælter bevares og sikres. Der stilles krav om hjemmehørende beplantning, der fremmer artsmangfoldigheden; hjemmehørende planter trives bedre og har et begrænset pleje niveau. Lokalplanen begrænser store terrænreguleringer, hvilket begrænser jordflytning, som har et højt CO2-aftryk. Lokalplanområdet giver mulighed for opførelse af rækkehuse og kompaktparceller, der er en mere bæredygtig boligform end parcelhuse og begrænser arealforbruget. Dette bidrager også til mere mangfoldighed i landsbyen og større variation i boligudbuddet i hele kommunen. Boligformerne kan blandes inden for hele lokalplanområdet, og dette bidrager til at skabe en mere tæt, bæredygtig og blandet type boligområder, der understøtter tendenser i samfundet, herunder bosætningsmønstre og tanker om fællesskaber. Boligbebyggelse skal opføres i træ eller teglsten. Træ er et fornybart og relativt bæredygtigt materiale. Teglsten har et højt CO2-aftryk, men også en lang levetid og er vedligeholdelsesfrie.

Inden for hovedområdet sociokulturel og funktionel kvalitet er der arbejdet med bæredygtige tiltag. Der stilles krav til en høj arkitektonisk kvalitet, hvilket kan bidrage til at forlænge bebyggelsens levetid. Boligerne skal udformes og placeres på grunden, så bebyggelsen falder naturligt ind i det eksisterende landsbymiljø og terrænet. Krav til de ubebyggede arealer skal sikre en grøn og sammenhængende struktur langs vejen samt sikre, at store stenbelagte arealer, der øger befæstelsen og ofte giver en mere urban karakter, undgås. Der arbejdes med at etablere gode, tilgængelige rekreative forbindelser med en lav grad af vedligehold inden for lokalplanområdet, til gavn for hele lokalområdet.

Inden for hovedområderne teknik, proces og økonomi er der arbejdet begrænset med bæredygtige tiltag. Krav om hjemmehørende beplantning og anvendelse af vedligeholdelsesfrie materialer er dog godt for driftsøkonomien.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 5. november 2024, punkt 208:

**at** udvalget anbefaler over for Byrådet, at lokalplan nr. 1418 vedtages endeligt,

**at** indsigelserne ikke har givet anledning til at anbefale ændringer i lokalplanen og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

####

#### Beslutning fra Teknisk Udvalg, den 5. november 2024, punkt 208:

Anbefalet.

####

#### Beslutning fra Økonomiudvalget, den 11. november 2024, punkt 264:

Anbefales.

### Beslutning

Godkendt.